Ettepanek: NÕUKOGU OTSUS Euroopa Liidu nimel ühelt poolt Euroopa Liidu ja selle liikmesriikide ning teiselt poolt Korea Vabariigi vahel sõlmitud vabakaubanduslepingu alusel moodustatud kaubavahetuskomitees võetava seisukoha kohta seoses tariifikvootide haldamise reeglite vastuvõtmisega /* COM/2014/0744 final - 2014/0355 (NLE) */





SELETUSKIRI 1. ETTEPANEKU TAUST 12. septembril 2013 arutasid kaubavahetuskomitee mõlemad pooled tariifikvootide haldamise reegleid, mida Korea kohaldab vastavalt ELi ja Korea vahelise vabakaubanduslepingu liites 2-A-1 sätestatud põhimõtetele. Lõplik kokkulepe sõlmitakse liite 2-A-1 kohaselt ELi ja Korea kaubavahetuskomitee otsusega. EL vajab nõukogu otsust ELi nimel vastu võetava seisukoha heakskiitmise kohta. Korea Välisministeerium peab konsulteerima valitsemisalaste õigusaktide ministeeriumiga, mis võib otsustada konsulteerida parlamendiga. Ühine otsus võetakse vastu ELi ja Korea vahel teadete vahetamise teel. 2. MÕJU EELARVELE Puudub 3. TÄIENDAV TEAVE Puudub 2014/0355 (NLE) Ettepanek: NÕUKOGU OTSUS Euroopa Liidu nimel ühelt poolt Euroopa Liidu ja selle liikmesriikide ning teiselt poolt Korea Vabariigi vahel sõlmitud vabakaubanduslepingu alusel moodustatud kaubavahetuskomitees võetava seisukoha kohta seoses tariifikvootide haldamise reeglite vastuvõtmisega EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Ühelt poolt Euroopa Liidu ja selle liikmesriikide ning teiselt poolt Korea Vabariigi vaheline vabakaubandusleping[1] (edaspidi „leping”) allkirjastati 6. oktoobril 2010. (2) Lepingu artikli 15.10 lõike 5 kohaselt on seda lepingut ajutiselt kohaldatud alates 1. juulist 2011; ajutine kohaldamine jätkub kuni selle sõlmimiseks vajalike menetluste lõpuleviimiseni. (3) Lepingu artikliga 15.1 on moodustatud kaubanduskomitee, mis muu hulgas tagab lepingu nõuetekohase toimimise ja jälgib kõikide erikomiteede tööd. (4) Vastavalt lepingu artiklile 15.2 on kaubanduskomitee egiidi all moodustatud erikomiteed. Lepingu artikli 2.16 kohaselt on kaubavahetuskomitee üks nendest erikomiteedest. (5) Vastavalt lepingu liite 2-A-1 punktile 2 võib Korea selliste tariifikvootide haldamiseks ja rakendamiseks, mida Korea lepingu alusel kohaldab liidust pärit piima, koore, või, mee ja apelsinide puhul, kasutada enampakkumissüsteemi. Enampakkumissüsteemi tingimused peavad olema kehtestatud kaubavahetuskomitee otsusega lepinguosaliste vastastikkusel kokkuleppel. (6) Vastavalt lepingu liite 2-A-1 punktile 3 võib Korea kasutada teatavate tariifikvootide haldamiseks ja rakendamiseks litsentsisüsteemi. Lepinguosalised lepivad kaubavahetuskomitees kokku litsentsisüsteemi toimimispõhimõtetes ja menetlustes, sealhulgas tariifikvootide saamise tingimustes, ning tariifikvootide muudatustes. (7) On vaja määrata kindlaks kaubavahetuskomitees ELi nimel võetav seisukoht seoses tariifikvootide haldamise reeglitega. (8) Ühine otsus võetakse ELi ja Korea vahel vastu teadete vahetamise teel ja ELi nimel kirjutab otsusele alla komisjoni esindaja. (9) Kaubavahetuskomitees võetav ELi seisukoht peaks seepärast tuginema lisatud otsuse eelnõule, ON VASTU VÕTNUD KÄESOLEVA OTSUSE: Artikkel 1 ELi nimel võetav seisukoht ühelt poolt ELi ja selle liikmesriikide ning teiselt poolt Korea Vabariigi vahel sõlmitud vabakaubanduslepinguga loodud kaubavahetuskomitees seoses tariifikvootide haldamise reeglite vastuvõtmisega põhineb käesolevale otsusele lisatud kaubavahetuskomitee otsuse eelnõul. ELi esindajad võivad komitees otsuse eelnõus teha väikeseid muudatusi nõukogu täiendava otsuseta. Artikkel 2 Kaubavahetuskomitee otsus avaldatakse pärast vastuvõtmist Euroopa Liidu Teatajas. Artikkel 3 Käesolev otsus jõustub selle vastuvõtmise päeval. Brüssel, Nõukogu nimel eesistuja [1] ELT L 127, 14.5.2011, lk 6. LISA EELNÕU EUROOPA LIIDU JA KOREA KAUBAVAHETUSKOMITEE OTSUS NR 1 [kuupäev], tariifikvootide haldamise ja rakendamise reeglite vastuvõtmise kohta KAUBAVAHETUSKOMITEE, võttes arvesse ühelt poolt Euroopa Liidu ja selle liikmesriikide ja teiselt poolt Korea Vabariigi (edaspidi „Korea”) vahelist vabakaubanduslepingut (edaspidi „lepinguosalised” ja „leping”), eriti selle artiklit 2.16, artikli 15.2 lõiget 1 ja liite 2-A-1 punkte 2 ja 3 ning arvestades järgmist: (1) Lepingu artikliga 15.1 moodustatakse kaubanduskomitee, mis muu hulgas tagab lepingu nõuetekohase toimimise ja jälgib kõikide erikomiteede tööd. (2) Vastavalt lepingu artiklile 15.2 on kaubanduskomitee egiidi all moodustatud erikomiteed. Lepingu artikli 2.16 kohaselt on kaubavahetuskomitee üks nendest erikomiteedest. (3) Vastavalt lepingu liite 2-A-1 punktile 2 võib Korea selliste tariifikvootide haldamiseks ja rakendamiseks, mida Korea lepingu alusel kohaldab teatavate ELi päritolustaatusega kaupade puhul, kasutada enampakkumissüsteemi. Enampakkumissüsteemi tingimused peavad olema kehtestatud kaubavahetuskomitee otsusega lepinguosaliste vastastikusel kokkuleppel. (4) Vastavalt lepingu liite 2-A-1 punktile 3 võib Korea kasutada teatavate tariifikvootide haldamiseks ja rakendamiseks litsentsisüsteemi. Lepinguosalised lepivad kaubavahetuskomitees kokku litsentsisüsteemi toimimispõhimõtted ja menetlused, sealhulgas tariifikvootide saamise tingimused, ning nende muudatused. ON VASTU VÕTNUD KÄESOLEVA OTSUSE: 1. Korea haldab ja rakendab tariifikvoote, mida Korea kohaldab teatavate Euroopa Liidu päritolustaatusega kaupade puhul ühelt poolt Euroopa Liidu ja selle liikmesriikide ja teiselt poolt Korea Vabariigi vahelise vabakaubanduslepingu alusel vastavalt käesoleva otsuse lisas sätestatud reeglitele. 2. Käesolev otsus jõustub … (koht ja kuupäev) Kaubavahetuskomitee Mauro PETRICCIONE Hak-Do KIM Direktor Vabakaubanduslepingu poliitika peadirektor Kaubanduse peadirektoraat Kaubandus-, tööstus- ja energeetikaministeerium Euroopa Komisjoni Korea Vabariigi || Lisa TARIIFIKVOOTIDE RAKENDAMISE JA HALDAMISE REEGLID Artikkel 1 Enampakkumiste ja litsentsitaotluste ajastamine (1) Lõssipulbri, täispiimapulbri, kondenspiima ja naturaalse mee enampakkumised toimuvad enne impordiperioodi, nt juulis avanevatele kvootidele juunis. (2) Korea Põllumajandus- ja Kalasaaduste ning Toidukaubanduse Korporatsiooni konkreetsed suunised, mis sätestavad, et enampakkumistest teatatakse avalikult kaheksa kalendripäeva enne enampakkumisel osalemise taotluse esitamise tähtaega. (3) Selliste toodete puhul, mille kvoodilitsentsitaotluse ajakava ei ole määratletud ELi ja Korea vahelise vabakaubanduslepinguga, sätestatakse tariifikvootide haldamiseks määratud asutuste (edaspidi „soovitusi andvad asutused”) konkreetsete suunistega litsentsitaotluse esitamise ajavahemikuks vähemalt seitse kalendripäeva alates ELi ja Korea vahelise vabakaubanduslepingu liite 2-A punktis 5 viidatud rakendusaasta esimesest tööpäevast. Artikkel 2 Hoius ja tasud (1) Tariifikvootide enampakkumisel eraldamise taotlusega seotud teenuste eest ei nõuta muid halduskulusid ega -tasusid peale hoiuse (enampakkumisel osaleda sooviva pakkuja makstav summa). (2) Üldised juhised pakkujatele näevad ette, et hoius makstakse pakkujatele tagasi nii kiiresti kui võimalik pärast tavapäraseid haldusmenetlusi enampakkumise lõpus. (3) Litsentsitaotlejatelt ei nõuta tagatist ega hoiust. Artikkel 3 Soovituse väljaandmine ja kehtivus (1) Soovitusi andvad asutused annavad välja ELi ja Korea vahelise vabakaubanduslepingu tariifikvootide impordisoovitused (edaspidi „soovitused”) pärast enampakkumist või litsentsitaotluse esitamist. (2) Taotlejatele antakse soovitused välja kahe kalendripäeva jooksul, tingimusel, et esitatud tariifikvootide soovituse taotlus vastab soovituse nõuetele. (3) Tariifikvoodi impordisoovitus kehtib 90 päeva. Kehtivust saab pikendada 30 päeva võrra, kuid see ei saa ületada ELi ja Korea vahelise vabakaubanduslepingu liite 2-A punktis 5 viidatud rakendusaasta viimast päeva. Artikkel 4 Teabe avaldamine tariifikvootide haldamise kohta (1) Korea põllumajandus-, toidu-, ja maaeluministeeriumi suunised ja soovitusi andvate asutuste konkreetsed suunised avaldatakse nende vastavatel veebilehtedel. (2) Soovitusi andvad asutused annavad regulaarselt oma veebilehtedel välja teavet, mis sisaldab litsentsitaotluste ja enampakkumiste avalikke teateid, teavet litsentside eraldamise ja enampakkumiste perioodide kohta, jaotatud koguste, iga tariifikvoodi allesjäänud koguse kohta ja uue enampakkumise/litsentsiperioodi kavandatava aja kohta. (3) Enampakkumiste peamised kriteeriumid, sh osalemistingimused, makse ja hoiuse tagasimakse, enampakkumiste toimumisajad, tunnuskood ja teave määratakse kindlaks Korea Põllumajandus- ja Kalasaaduste ning Toidukaubanduse Korporatsiooni konkreetsetes suunistes või iga enampakkumise üldistes juhistes. Artikkel 5 Tariifikvootide eraldamise reeglid Korea põllumajandus-, toidu-, ja maaeluministeeriumi suunistega on lubatud eraldada aastane tariifikvoodi maht aasta vältel mitme osana, mille summa võrdub aastase tariifikvoodi mahuga. ELi ja Korea vahelise vabakaubanduslepingu kohast tariifikvootide mahtu igaks rakendusaastaks ei vähendata. Tariifikvootide haldamine: Sõnastik Soovitusi andvad asutused Tariifikvootide haldamiseks määratud Korea asutused: Korea Piimatööstuste Liit, Korea Põllumajandus- ja Kalasaaduste ning Toidukaubanduse Korporatsioon, Korea Söödakomponentide Tootjate Liit ja Korea Söödapiimaasendajate Tootjate Liit Veebilehed: Korea Piimatööstuste Liit (ainult koreakeelne veebileht): http://www.koreadia.or.kr/ Korea Põllumajandus- ja Kalasaaduste ning Toidukaubanduse Korporatsiooni: http://www.at.or.kr/home/apen000000/index.action Korea Söödakomponentide Tootjate Liit (ainult koreakeelne veebileht): http://www.kfeedia.org/main.html Korea Söödapiimaasendajate Tootjate Liit (ainult koreakeelne veebileht): http://milkreplacer.or.kr/ Hoius Summa, mille enampakkumisel osalemise taotlejad peavad maksma. Hoius makstakse igale pakkujale tagasi kohe, kui kvoodisoovitus on antud. Soovitus Impordi tariifikvoodi eraldamine pärast enampakkumist või litsentsitaotlust. Kehtivusaeg Impordi tariifikvoodi soovituse kehtivusaeg. Rakendusaasta 12-kuuline ajavahemik järjestikuste vabakaubanduslepingu aastapäevade (1. juuli) vahel, mille suhtes on ELi ja Korea vabakaubanduslepingus määratud kindlaks tariifikvoodi aastamaht.